สดร. ชวนเปิดโลกการเรียนรู้ สนุกกับกิจกรรมดาราศาสตร์และอวกาศ ในสัปดาห์วิทยาศาสตร์ออนไลน์ 16-22 สิงหาคมนี้
นายศุภฤกษ์ คฤหานนท์ หัวหน้างานบริการวิชาการทางดาราศาสตร์ เปิดเผยว่า เนื่องในวันที่ 18 สิงหาคมของทุกปีเป็นวันวิทยาศาสตร์แห่งชาติและด้วยสถานการณ์การการแพร่ระบาดของโควิด-19  สดร. จึงได้เตรียมจัดสัปดาห์วิทยาศาสตร์ในรูปแบบออนไลน์ ระหว่างวันที่ 16-22  สิงหาคม 2564 จัดเต็ม 7 วัน ตลอดสัปดาห์ ผ่านทางเฟซบุ๊กสถาบันวิจัยดาราศาสตร์แห่งชาติ  www.facebook.com/NARITPage กับหลากหลายกิจกรรมที่น่าสนใจ 4 ช่วงกิจกรรม  ได้แก่ ตะลุยโลกศัพท์ดาราศาสตร์สุดท้าทาย ท่องไปในโลกดาราศาสตร์และอวกาศกับหลากหลายองค์ความรู้น่าสนใจในรูปแบบวิดีโอ ไขรหัสลับดาราศาสตร์ ชิงไหวพริบกับเกมตอบปัญหาดาราศาสตร์            สำหรับวันที่ 18 สิงหาคม 2564 จะมีจัดการแข่งขัน Astro Challenge ปริศนาดาราศาสตร์  ประจำปี 2564 รอบคัดเลือกรูปแบบออนไลน์ ชิงถ้วยพระราชทานสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี พร้อมทุนการศึกษา และวันศุกร์ที่ 20  สิงหาคม 2564 เชิญชวนรับชมถ่ายทอดสดดาวพฤหัสบดีผ่านกล้องโทรทรรศน์ กับปรากฏการณ์ “ดาวพฤหัสบดีใกล้โลกที่สุดในรอบปี พร้อมกันทั่วประเทศ ตั้งแต่เวลา 20.00 น.– 21.00 น. พร้อมสัญญาณภาพจากหอดูดาวภูมิภาค 4 แห่ง ได้แก่ อุทยานดาราศาสตร์สิรินธร อำเภอแม่ริม จังหวัดเชียงใหม่ หอดูดาวเฉลิมพระเกียรติ 7 รอบ พระชนมพรรษา นครราชสีมา  ฉะเชิงเทราและสงขลา          ผู้ที่สนใจสามารถร่วมสนุกกับสัปดาห์วิทยาศาสตร์ออนไลน์ ในระหว่างวันที่ 16-22 สิงหาคม  2564 ทางเฟซบุ๊ก สถาบันวิจัยดาราศาสตร์แห่งชาติ NARITpage ตั้งแต่เวลา 10.00 น.– 20.00 น. และลุ้นรับแจกของรางวัลมากมายทุกวัน ตลอดสัปดาห์